Μνημόνιο σημαίνει διασύνδεση διευκολύνσεων που μας κάνουν οι δανειστές για να τους αποπληρώνουμε με υφεσιακά και άλλα μέτρα λιτότητας υπό την επιτήρηση και τας διαταγάς της τρόικας ΕΚΤ-ΕΕ-ΔΝΤ – π.χ. για να πάρετε την δόση μειώστε κι άλλο συντάξεις ή για να σας μειώσουμε την επόμενη αποπληρωμή αυξήστε φόρους κλπ.

Έξοδο από το Μνημόνιο θα είχαμε αν έπαυε η ανά τρίμηνο “αξιολόγηση” της τρόικας και τερματιζόταν η διασύνδεση υφεσιακών μέτρων με την αποπληρωμή των τοκοχρεωλυσίων. Κάτι τέτοιο δεν προβλέπεται από την σχετική συμφωνία του Eurogroup σίγουρα πριν το 2032 και, δεδομένης της επιβάρυνσης του χρέους μετά το 2032, μέχρι το… 2060. (Για την ακρίβεια προβλέπεται μια ακόμα πιο βάναυση διασύνδεση υφεσιακών μέτρων με την αποπληρωμή των τοκοχρεολυσίων.)



Το μόνο συμπέρασμα μιας έντιμης “ματιάς” στα συμφωνηθέντα μεταξύ ελληνικής κυβέρνησης και δανειστών είναι ότι πως αντί για απόδραση από τα Μνημόνια το τέλος του 3ου Μνημονίου μας βυθίζει, από σήμερα, πιο βαθιά στην Χρεοδουλοπαροικία:



Ακόμα και τα δικά μας χρήματα που μας χρωστά η ΕΚΤ και τα οποία συμφώνησαν να μας επιστρέψουν με δόσεις έως το 2020 – ώστε να τους τα δώσουμε πίσω βέβαια, προσποιούμενοι ότι τους… αποπληρώνουμε – θα δίνονται ανά τρίμηνο μετά από αξιολόγηση από ΕΚΤ, ΕΕ και… ΔΝΤ. Η λεγόμενη ελάφρυνση χρέους στην ουσία δεν σημαίνει παρά ευκολίες πληρωμών έως το 2032 καθώς μετέθεσαν αποπληρωμές περίπου 100 δισ. για μετά το 2032. Η αναβολή αυτή θα είναι πάντα υπό αίρεση αν δεν πιάνουμε στόχους πρωτογενούς που σημαίνουν σκληρότατη (στο διηνεκές) λιτότητα και εγγυόνται την ισοπέδωση ιδιωτικού τομέα, των οικογενειών αλλά και των δημόσιων επενδύσεων. Επί της ουσίας πρόκειται για βάναυση επιβάρυνση του χρέους καθώς από το 2032 έως το 2060 το κράτος μας θα καλείται να καταβάλει αποπληρωμές μεταξύ 15% και 20% του ΑΕΠ, δηλαδή στο 55% των σημερινών φορολογικών εσόδων του κράτους (τα οποία, παρεμπιπτόντως, κάθε χρόνο φθίνουν λόγω της δίνης ύφεσης-χρέους).

Συμπερασματικά, σήμερα ολοκληρώνεται το 3ο Μνημόνιο και παγιώνεται η Μνημονιακή Ελλάδα – η Χρεοδουλοπαροικία μας. Ο μόνος τρόπος να έρθει, πραγματικά, η λύτρωση, η καθαρή έξοδος, είναι με την άμεση νομοθέτηση των 7 Τομών που προτείνει το ΜέΡΑ25.



